PMIndiaData/PMIndiaSum huggingface dataset:
प्रधानमंत्री ने मलेशिया के प्रधानमंत्री से टेलीफोन पर बातचीत की

प्रधानमंत्री श्री नरेन्द्र मोदी ने मलेशियाई पक्ष के अनुरोध पर आज मलेशिया के प्रधानमंत्री श्री मोहम्मद नजीब बिन टुन अब्दुल रजाक से टेलीफोन पर बातचीत की। प्रधानमंत्री श्री नरेन्द्र मोदी ने वर्ष 2015-16 कार्यकाल के लिए संयुक्त राष्ट्र सुरक्षा परिषद की सदस्यता के लिए हुए चुनाव में मलेशिया की जीत पर प्रधानमंत्री नजीब को बधाई दी। उन्होंने मलेशियाई एयरलाइन की एमएच-17 और एमएच-370 उड़ानों से जुड़ी त्रासदीपूर्ण घटनाओं पर भारत की जनता और सरकार की ओर से प्रकट की गई सहानुभूति एवं एकजुटता से उन्हें अवगत कराया। प्रधानमंत्री नजीब ने इन घटनाओं के दौरान भारत सरकार की ओर से मुहैया कराई गई सहायता पर कृतज्ञता जाहिर की। प्रधानमंत्री नजीब ने लोकसभा चुनावों के साथ-साथ विधानसभा चुनावों में भी शानदार विजय मिलने पर प्रधानमंत्री श्री नरेन्द्र मोदी को बधाई दी। उन्होंने कहा कि इन चुनावी नतीजों से भारत को प्रगति एवं समृद्धि की राह पर ले जाने के लिए अग्रसर प्रधानमंत्री श्री नरेन्द्र मोदी के नेतृत्व में भारत की जनता का विश्वास एवं भरोसा साफ तौर पर झलकता है। प्रधानमंत्री नजीब ने कहा कि मलेशिया और आसियान के लिए एक मजबूत एवं समृद्ध भारत का होना बेहद जरूरी है। प्रधानमंत्री मोदी ने यह बात दोहराई कि मलेशिया के साथ रिश्तों को और मजबूत एवं विस्तृत करने के लिए भारत प्रतिबद्ध है। उन्होंने महत्वपूर्ण परियोजनाओं की देख-रेख के लिए मलेशियाई पीएमओ द्वारा की गई प्रदर्शन प्रबंधन एवं डिलीवरी इकाई (पीईएमएएनडीयू) व्यवस्था की सराहना की। उन्होंने कहा कि वह इस व्यवस्था के कुछ हिस्सों को भारत की प्रणालियों में समाहित करने का इरादा रखते हैं। प्रधानमंत्री नजीब ने प्रधानमंत्री मोदी को अगले साल मलेशिया की यात्रा करने का न्योता दिया। प्रधानमंत्री मोदी ने यह निमंत्रण स्वीकार किया और इसके साथ ही प्रधानमंत्री नजीब को अपनी सुविधानुसार भारत आने का न्योता दिया। दोनों ही प्रधानमंत्रियों ने म्यांमार में होने वाले आगामी पूर्वी एशिया शिखर सम्मेलन के दौरान मुलाकात करने पर भी हामी भरी।
प्रधानमंत्री ने आचार्य कृपलानी की जयंती पर उन्‍हें श्रद्धांजलि अर्पित की

प्रधानमंत्री श्री नरेन्‍द्र मोदी ने आचार्य कृपलानी की जयंती के अवसर पर उन्‍हें भावभीनी श्रद्धांजलि अर्पित की। प्रधानमंत्री ने कहा ‘आचार्य कृपलानी की जयंती पर उन्‍हें श्रद्धांजलि। उनके आदर्श और गरीबों की सेवा के प्रति उनका समर्पण भाव हमें प्रेरणा देता रहेगा।’
पशुचिकित्सा विश्वविद्यालय प्रशिक्षण तथा अनुसंधान केन्द्र की स्थापना के लिए सीएसडब्ल्यूआरआई की 50 एकड़ भूमि राजस्थान सरकार को हस्तांतरित

प्रधानंमंत्री श्री नरेन्द्र मोदी की अध्यक्षता में आज केन्द्रीय मंत्रिमंडल ने पशुचिकित्सा विश्वविद्यालय प्रशिक्षण तथा अनुसंधान केन्द्र की स्थापना के लिए केन्द्रीय भेड़ और ऊन अनुसंधान संस्थान (सीएसडब्ल्यूआरआई) अविकानगर तहसील मालपुरा, जिला टोंक, राजस्थान की 50 एकड़ भूमि राजस्थान सरकार को हस्तांतरित करने को अपनी मंजूरी दे दी। यह जमीन लागत मुक्त आधार पर राजस्थान पशु चिकित्सा और पशु विज्ञान विश्वविद्यालय बिकानेर द्वारा पशुचिकित्सा विश्वविद्यालय प्रशिक्षण तथा अनुसंधान केन्द्र की स्थापना के लिए दी गई है। जमीन हस्तांतरण के लिए राजस्थान सरकार को लिखित रूप में यह देना होगा कि हस्तांतरित भूमि का उपयोग अभिव्यक्त उद्देश्य के लिए किया जाएगा और सीएसडब्ल्यूआरआई/आईसीएआर बिना किसी वित्तीय भागीदारी के राजस्थान में पशुचिकित्सा और पशु विज्ञान के क्षेत्र में अनुसंधान कार्य के लिए आवश्यक तकनीकी समर्थन देंगे। यदि भविष्य में प्रशिक्षण केन्द्र नहीं चलता है तो 50 एकड़ जमीन सीएसडब्ल्यूआरआई को वापस करनी होगी और साथ में उपलब्ध अवसंरचना भी निःशुल्क देनी होगी। अविकानगर में केन्द्र की स्थापना से पारस्परिक लाभ के लिए विश्वविद्यालय और सीएसडब्ल्यआरआई के बीच सहयोग और मजबूत होगा। यह केन्द्र ग्रामीण लोगों विशेषकर महिलाओं को आजीविका सुरक्षा और लैंगिक समानता बढ़ाने का प्रशिक्षण देगा, ताकि ग्रामीण लोगों विशेषकर महिलाओं को सशक्त बनाया जा सके। साथ-साथ यह केन्द्र उत्पादकता बढ़ाने और पशु धन से लाभ कमाने के लिए कम लागत की पर्यावरण सहज तकनीकी भी प्रदर्शित करेगा।
प्रधानमंत्री ने रथ यात्रा और आषाढ़ी बिज के अवसर पर जनता को शुभकामनाएं दीं

प्रधानमंत्री श्री नरेन्‍द्र मोदी ने आज से शुरू होने वाली अखिल भारतीय रथ यात्रा के अवसर पर जनता को शुभकामनाएं दीं। प्रधानमंत्री ने इस अवसर पर कच्‍छ नववर्ष आषाढ़ी बिज की भी शुभकामनाएं जनता को दीं। प्रधानमंत्री श्री मोदी ने अखिल भारतीय रथ यात्रा को भगवान जगन्‍ननाथ को समर्पित करते हुए कामना की है कि भगवान जगन्‍ननाथ भारत को शांति, समृद्धि और संपन्‍नता दें।
12वीं योजना में कृषि विज्ञान केन्‍द्रों को बनाए रखना, सशक्‍त बनाना और स्‍थापित करना

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमण्‍डल ने आज 3900 करोड़ रुपये के परिव्‍यय के साथ कृषि विज्ञान केन्‍द्रों (केवीके) को बनाए रखने, सशक्‍त बनाने और स्‍थापित करने को मंजूरी प्रदान की। इस योजना के अंतर्गत व्‍यापक गतिविधियों को कार्यान्वित करने के लिए 12वीं पंचवर्षीय योजना के दौरान मौजूदा 642 केवीके को बनाए रखने तथा 109 नए केवीके स्‍थापित करने की परिकल्‍पना की गई है। इस योजना के अंतर्गत नए संघटकों यथा कृषि में आईसीटी, फार्मर फर्स्‍ट प्रोग्राम, खेत नवाचार कोष, आपदा प्रबंधन कोष, प्रौद्योगिकी सूचना इकाइयां, लघु बीज प्रसंस्‍करण सुविधाएं, लघु पोषक तत्‍व विश्‍लेषण सुविधाएं, सौर पैनल, केवीके और केवीके नेट, विशिष्ट केवीके एवं ई-फार्मर्स प्रारंभ करने तथा एकीकृत कृषि प्रणाली, वर्षा जल संभरण संरचनाएं, मृदा एवं जल परीक्षण प्रयोगशालाएं, न्‍यूनतम प्रसंस्‍करण सुविधाएं आदि जैसे मौजूदा संघटकों को जारी रखने, 16 नए कृषि प्रौद्योगिकी सूचना केन्‍द्रों (एटीआईसी), विशेषज्ञ प्रणाली पर नेटवर्क परियोजना तथा नई विस्‍तृत कार्य पद्धतियों एवं दृष्टिकोणों की स्‍थापना को शामिल किया गया है। इस योजना में राज्‍य और केन्‍द्रीय कृषि विश्‍वविद्यालयों के विस्‍तृत शिक्षा निदेशालय (डीईई) को भी सहायता प्रदान करने का प्रावधान है। इस योजना में क्षेत्रीय परियोजना निदेशालयों की संख्‍या मौजूदा आठ से बढ़ाकर 11 करने तथा क्षेत्रीय परियोजना निदेशक का एक पद तथा तीन नए क्षेत्रीय परियोजना निदेशालयों में से प्रत्‍येक के लिए एक प्रधान वैज्ञानिक का पद सृजित करने का भी प्रस्‍ताव है।
प्रधानमंत्री ने वीडियो काँफ्रेसिंग के माध्यम से सौराष्ट्र पटेल सांस्कृतिक समाज के अंतर्राष्ट्रीय सम्मेलन को संबोधित किया

प्रधानमंत्री श्री नरेन्द्र मोदी ने आज वीडियो काँफ्रेसिंग के माध्यम से सौराष्ट्र पटेल सांस्कृतिक समाज के 8वें अंतर्राष्ट्रीय सम्मेलन को संबोधित किया। सौराष्ट्र पटेल सांस्कृतिक समाज का अंतर्राष्ट्रीय सम्मेलन इस वर्ष अमेरीका के कैलीफोर्निया में हो रहा है। प्रधानमंत्री ने प्रवासी भारतीयों विशेषकर सौराष्ट्र पटेल समुदाय के प्रयासों की सराहना करते हुए कहा कि प्रवासी भारतीयों ने हमेशा भारत को गौरवशाली बनाया है। उन्होंने कहा कि प्रवासी भारतीयों के प्रयास से सभी जगह भारतीय पासपोर्ट के प्रति सम्मान सुनिश्चित हुआ है। प्रधानमंत्री ने कहा कि स्वच्छ भारत जैसी सरकार की विभिन्न योजनाओं से देश में पर्यटन को प्रोत्साहन मिला है। उन्होंने प्रवासी भारतीय समुदाय से कम से कम पांच विदेशी परिवारों को प्रतिवर्ष भारत दर्शन के लिए प्रेरित करने की अपील की। इससे एक भारत, श्रेष्ठ भारत अभियान के उद्देश्य को पूरा करने का नया मार्ग प्रशस्त हो सकता है और भारत के पर्यटन विकास को बढ़ावा मिलेगा। प्रधानमंत्री ने बताया कि किस तरह प्रवासी भारतीय महात्मा गांधी के स्वच्छ भारत के सपने को सफल बनाने में योगदान कर सकते हैं। प्रधानमंत्री ने कहा कि भारत 2 अक्टूबर से महात्मा गांधी की 150वीं जयंती मनाएगा। उन्होंने कहा कि भारत के लौह पुरुष सरदार वल्लभ भाई पटेल के नाम पर नर्मदा नदी पर विशाल प्रतिमा बनाई जा रही है और इसका कार्य 31 अक्टूबर, 2018 को पूरा हो जाएगा। यह एकता प्रतिमा विश्व की सबसे ऊंची प्रतिमा होगी। समारोह को संबोधित करते हुए श्री नरेन्द्र मोदी ने कहा कि अब विश्व में भारत को चकमते सितारे के रूप में देखा जाता है। उन्होंने कहा कि आज भारत तेजी से बढ़ती अर्थव्यवस्था तथा ईमानदार, पारदर्शी शासन व्यवस्था के साथ जुड़ा है। जीएसटी जैसे कार्यक्रम तथा भ्रष्टाचार के मामले में कठोर कार्रवाई से लोगों को ईमानदारी से व्यवसाय करने में मदद मिली है। उन्होने कहा कि इन कार्यक्रमों का परिणाम यह हुआ है कि पिछले 4 वर्षों में कारोबारी सहजता की रैंकिंग में भारत ने 42 स्थानों की छलांग लगाई है। प्रधानमंत्री ने प्रवासी भारतीय समुदाय से नया भारत बनाने के सपने की दिशा में काम करने की अपील की।
प्रधानमंत्री ने अंतर्राष्ट्रीय दिव्यांगजन दिवस पर दिव्यांग बहनों और भाइयों के धैर्य तथा उपलब्धियों की सराहना की

प्रधानमंत्री श्री नरेन्द्र मोदी ने अंतर्राष्ट्रीय दिव्यांगजन दिवस पर दिव्यांग बहनों और भाइयों के धैर्य और उपलब्धियों की सराहना की है। ट्वीट्स की एक श्रृंखला में, प्रधानमंत्री ने कहा; “अंतर्राष्ट्रीय दिव्यांगजन दिवस पर, मैं अपनी दिव्यांग बहनों और भाइयों के धैर्य और उपलब्धियों की सराहना करता हूं। हमारी सरकार ने कई पहलें की हैं, जिन्होंने दिव्यांग व्यक्तियों के लिए अवसर पैदा किए हैं और उन्हें आगे बढ़ने में सक्षम बनाया है।” “हमारी सरकार भी उन्हें सुविधायें देने पर ध्यान केंद्रित कर रही है, जो प्रमुख कार्यक्रमों और अगली पीढ़ी की अवसंरचना के निर्माण से परिलक्षित होती है। मैं दिव्यांग व्यक्तियों के जीवन में सकारात्मक बदलाव लाने के लिए जमीनी स्तर पर काम कर रहे सभी लोगों की भी सराहना करता हूँ|” एमजी/एएम/जेके
प्रधानमंत्री ने श्री सीएस शिवल्ली के निधन पर गहरा शोक व्यक्त किया है

प्रधानमंत्री श्री नरेंद्र मोदी ने श्री सीएस शिवल्ली के निधन पर शोक व्यक्त किया है। प्रधानमंत्री ने कहा कि “कर्नाटक के मंत्री श्री सीएस शिवल्ली के परिवार और समर्थकों के प्रति मेरी संवेदनाएं है। श्री शिवल्ली को कर्नाटक में उनकी सेवाओं के लिए सदैव याद किया जाएगा। ईश्‍वर उनकी आत्मा को शांति प्रदान करे।”
इस्‍पात और खान के सार्वजनिक क्षेत्रों के उपक्रमों द्वारा प्रधानमंत्री राष्‍ट्रीय राहत कोष में 15 करोड़ रुपये का योगदान

खान, इस्‍पात, श्रम और रोजगार मंत्री श्री नरेन्‍द्र सिंह तोमर ने प्रधानमंत्री राष्‍ट्रीय राहत कोष में योगदान के लिये 15 करोड़ रुपये की राशि के चेक आज प्रधानमंत्री श्री नरेन्‍द्र मोदी को सौंपे। यह योगदान इस्‍पात एवं खान क्षेत्र के सार्वजनिक क्षेत्र के उपक्रमों ने दिया है। इस मौके पर खान, इस्‍पात, श्रम और रोजगार राज्‍य मंत्री श्री विष्‍णुदेव साई और अन्‍य वरिष्‍ठ अधिकारी भी मौजूद थे।
ग्लासगो, यूके में सीओपी26 की पृष्ठभूमि में प्रधानमंत्री की नेपाल के प्रधानमंत्री के साथ बैठक

2 नवंबर 2021 को ग्लासगो, यूके में सीओपी26 शिखर सम्मेलन की पृष्ठभूमि में प्रधानमंत्री श्री नरेन्द्र मोदी ने नेपाल के प्रधानमंत्री माननीय श्री शेर बहादुर देउबा से मुलाकात की। दोनों नेताओं ने कोविड-19 महामारी से निपटने के लिए चल रहे प्रयासों और अन्य क्षेत्रों में द्विपक्षीय सहयोग को मजबूत करने के तरीकों पर चर्चा की। दोनों नेताओं ने महामारी के दौरान भारत और नेपाल के बीच उत्कृष्ट सहयोग, विशेष रूप से भारत से नेपाल को टीकों, दवाओं और चिकित्सा उपकरणों की आपूर्ति तथा सीमाओं के दोनों तरफ माल के स्वतंत्र प्रवाह को सुनिश्चित करने में सहयोग का उल्लेख किया। दोनों नेता महामारी के हालात से बाहर निकलने की दिशा में मिलकर काम करने पर भी सहमत हुए। जुलाई में देउबा के नेपाल का प्रधानमंत्री बनने के बाद प्रधानमंत्री मोदी से उनकी यह पहली मुलाकात थी। देउबा के कार्यभार संभालने के बाद पीएम मोदी से उनकी टेलीफोन पर बातचीत हुई थी। एमजी/एएम/एएस
मंत्रिमंडल ने पारंपरिक चिकित्सा पद्धति में सहयोग के लिए म्यांमार के साथ एमओयू को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने पारंपरिक चिकित्सा पद्धति के क्षेत्र में भारत और म्यांमार के बीच सहमति पत्र (एमओयू) पर हस्ताक्षर के लिए अपनी मंजूरी दे दी है। एमओयू म्यांमार में आयुष/पारंपरिक चिकित्सा पद्धति को प्रोत्साहित करने के लिए दोनों देशों के बीच सहयोग के लिए संरचित ढांचा मुहैया कराएगा। यह चिकित्सा की आयुष पद्धति के महत्त्व और संरक्षण, उत्पादन एवं मानकीकरण को बढ़ावा देगा।
भारतीय पुरुष हॉकी टीम द्वारा रजत पदक जीतने पर प्रधानमंत्री को गर्व की अनुभूति

प्रधानमंत्री श्री नरेन्‍द्र मोदी ने बर्मिंघम राष्ट्रमंडल खेल 2022 में भारतीय पुरुष हॉकी टीम को रजत पदक जीतने पर बधाई दी है। प्रधानमंत्री ने ट्वीट किया; “सीडब्ल्यूजी के दौरान उत्साह भरे प्रदर्शन और रजत पदक जीतने के लिए पुरुष हॉकी टीम पर गर्व है। मुझे विश्वास है कि ये टीम आने वाले समय में भारत को गौरवान्वित करेगी और युवाओं को हॉकी का खेल अपनाने के लिए प्रेरित करेगी।”
प्रधानमंत्री 25 अगस्त को स्मार्ट इंडिया हैकाथॉन 2022 के ग्रैंड फिनाले को संबोधित करेंगे

प्रधानमंत्री श्री नरेन्द्र मोदी 25 अगस्त को रात आठ बजे वीडियो कॉन्फ्रेंसिंग के माध्यम से स्मार्ट इंडिया हैकाथॉन 2022 के ग्रैंड फिनाले को संबोधित करेंगे। प्रधानमंत्री का निरंतर देश में, खासकर युवाओं में नवाचार की भावना को बढ़ावा देने का प्रयास रहा है। इस दृष्टिकोण को ध्यान में रखकर, स्मार्ट इंडिया हैकाथॉन (एसआईएच) की शुरुआत वर्ष 2017 में की गई थी। एसआईएच छात्रों को समाज, संगठनों और सरकार की गंभीर समस्याओं को हल करने के लिए एक मंच प्रदान करने की एक देशव्यापी पहल है। इस पहल का उद्देश्य छात्रों के बीच उत्पाद संबंधी नवाचार, समस्या-समाधान और लीक से हटकर सोचने की संस्कृति विकसित करना है। एसआईएच की बढ़ती लोकप्रियता का अंदाजा इस बात से लगाया जा सकता है कि एसआईएच के लिए पंजीकृत टीमों की संख्या पहले संस्करण में लगभग 7500 से चार गुना बढ़कर वर्तमान में चल रहे पांचवें संस्करण में लगभग 29,600 हो गई है। इस वर्ष एसआईएच 2022 के ग्रैंड फिनाले में भाग लेने के लिए 15,000 से अधिक छात्र एवं संरक्षक 75 नोडल केन्द्रों पर पहुंच रहे हैं। इस फिनाले में 2900 से अधिक स्कूलों और 2200 उच्च शिक्षा संस्थानों के छात्र 53 केन्द्रीय मंत्रालयों द्वारा सामने रखी गई 476 समस्याओं का समाधान ढूढेंगे। इनमें मंदिर में उत्कीर्ण शिलालेखों एवं देवनागरी लिपि में उनके अनुवादों के ऑप्टिकल कैरेक्टर रिकॉग्निशन (ओसीआर), जल्द खराब होने वाले खाद्य पदार्थों की शीत आपूर्ति श्रृंखला में आईओटी-आधारित जोखिम निगरानी प्रणाली, किसी इलाके के उच्च-रिज़ॉल्यूशन वाले 3डी मॉडल, आपदा प्रभावित क्षेत्रों में बुनियादी ढांचे और सड़कों की स्थिति आदि से जुड़ी समस्याएं शामिल हैं। इस वर्ष, स्कूली छात्रों में नवाचार की संस्कृति का निर्माण करने और स्कूल के स्तर पर समस्या-समाधान का दृष्टिकोण विकसित करने के उद्देश्य से एक प्रयोग के तौर पर स्मार्ट इंडिया हैकाथॉन-जूनियर की शुरुआत भी की गई है।
प्रधानमंत्री ने श्री ए. आर. अन्‍तुले के निधन पर शोक जताया

प्रधानमंत्री श्री नरेन्‍द्र मोदी ने महाराष्‍ट्र के पूर्व मुख्‍यमंत्री एवं केन्‍द्रीय मंत्री श्री ए. आर. अन्‍तुले के निधन पर शोक व्‍यक्‍त किया। उन्‍होंने श्री अन्‍तुले के परिवार के प्रति अपनी संवेदना प्रकट की। प्रधानमंत्री ने श्री अन्‍तुले के सार्वजनिक जीवन के प्रति उनके योगदान का स्‍मरण करते हुए कहा कि वे महाराष्‍ट्र की कांग्रेस पार्टी के बड़े नेताओं में से एक थे।
भारतीय कृषि अनुसंधान परिषद के 87 वें स्थापना दिवस समारोह में प्रधानमंत्री का संबोधन

प्रधानमंत्री श्री नरेन्द्र मोदी ने आज कहा कि राष्ट्र दूसरी हरित क्रांति के लिए लम्बे समय तक इंतजार नहीं कर सकता और यह पूर्वी भारत से ही आनी चाहिए। श्री मोदी पटना में भारतीय कृषि अनुसंधान परिषद के 87 वें स्थापना दिवस समारोह में बोल रहे थे। प्रधानमंत्री ने बजट की कमी के बावजूद उनके काम के लिए भारतीय वैज्ञानिकों की प्रशंसा की और साथ ही उन्होनें कृषि क्षेत्र में “प्रयोगशाला से खेतों तक” वैज्ञानिक नवाचारों की जरूरत पर बल दिया जिससे कि किसान उनका लाभ उठा सकें। प्रधानमंत्री ने कृषि क्षेत्र में मूल्य संवर्धन की आवश्यकता पर बल दिया। उन्होंने रेडियो कार्यक्रम “मन की बात” के एक हाल ही के एपिसोड का उल्लेख किया जिसमें उन्होंने दालों और तिलहन का उत्पादन बढ़ाने की जरूरत के बारे में बात की थी। उन्होंने प्रसन्नता व्यक्त करते हुए कहा कि अब तक उपलब्ध आंकड़ों के आधार पर इस साल दालों और तिलहन के बुवाई क्षेत्र में भारी वृद्धि हुई है। उन्होंने कहा कि कृषि क्षेत्र में भारत को पूरी तरह आत्मनिर्भर बनने का उद्देश्य रखना चाहिए। प्रधानमंत्री ने भारतीय कृषि अनुसंधान परिषद पुरस्कार-2014 प्रदान किये और पांच भारतीय कृषि अनुसंधान परिषद कार्यक्रमों का शुभारंभ किया। बिहार के राज्यपाल श्री केशरी नाथ त्रिपाठी, बिहार के मुख्यमंत्री श्री नीतीश कुमार, केन्द्रीय कृषि मंत्री श्री राधा मोहन सिंह और केन्द्रीय कृषि राज्य मंत्री श्री मोहनभाई कुंदरिया और श्री संजीव कुमार बाल्यान भी इस अवसर पर उपस्थित थे।
ऊर्जा क्षेत्र में भारत और बेल्जियम के बीच समझौते पत्र को मंजूरी दी गई

प्रधानमंत्री श्री नरेन्द्र मोदी के नेतृत्व में हुई केंद्रीय मंत्रिमंडल की बैठक में भारत और बेल्जियम के बीच संघीय और क्षेत्रीय स्तर पर ऊर्जा क्षेत्र में सहयोग पर समझौते पत्र को मंजूरी दे दी गई। समझौते पत्र पर भारत और बल्जियम सरकार के अधिकारियों की मौजूदगी में हस्ताक्षर किए गए। समझौते पत्र का उद्देश्य दोनों देशों के बीच नई और नवीकरणीय ऊर्जा के क्षेत्र में सहयोग के लिए परस्पर सहयोग के आधार पर सांस्थानिक संबंध का आधार तैयार करना है। इससे दोनों के बीच इस क्षेत्र में तकनीकी सहयोग का भी आधार तैयार हो सकेगा। इस समझौते के तहत पवन ऊर्जा, सौर ऊर्जा (ताप और फोटो वोल्टिक), स्मार्ट ग्रिड, जैव ताप ऊर्जा, समुद्री ऊर्जा में नई और नवीकरणीय ऊर्जा के विकास पर पूरा जोर होगा। साथ ही ऊर्जा की आपूर्ति और ऊर्जा सुरक्षा के विविधिकरण में नवीकरणीय ऊर्जा के योगदान और परस्पर सहमति के आधार पर अऩ्य क्षेत्रों में सहयोग पर काम होगा। इस एमओयू से दोनों देशों के बीच द्विपक्षीय सहयोग को मजबूत करने में मदद मिलेगी।
प्रधानमंत्री ने एमएच 17 पर सवार लोगों के मारे जाने पर मलेशिया के प्रधानमंत्री को शोक संदेश भेजा

प्रधानमंत्री श्री नरेंद्र मोदी ने मलेशियाई विमान एमएच 17 पर सवार लोगों के मारे जाने पर मलेशियांई प्रधानमंत्री श्री एच.ई दातो श्री मोहमद नजीब बिन तुन अब्‍दुल रजाक को पत्र लिख कर अपना शोक व्‍यक्‍त किया है। प्रधानमंत्री ने कहा कि दुनिया भर में न्‍याय के लिए उग्र पुकार हो रही है और भारत ऐसी जांच के प्रयासों का पूरा समर्थन करेगा जोकि उन हालातों को पूरी तरह सामने ले आए जिनमें यह घटना घटी थी। प्रधानमंत्री ने कुछ महीने पहले मलेशियाई विमान सेवा के विमान 370 के गिरने की त्रासादी का वर्णन करते हुए कहा कि वह मामला भी अभी समाप्‍त नही हुआ है।
प्रधानमंत्री ने वाराणसी के निगम सदस्‍यों साथ बातचीत की

आज प्रधानमंत्री श्री नरेंद्र मोदी ने, नई दिल्‍ली में अपने आवास पर वाराणसी के निगम सदस्‍यों का स्‍वागत किया। प्रधानमंत्री ने वाराणसी को पर्यटकों के लिए और अधिक आर्कषक बनाने में निगम सदस्‍यों को सहयोग देने के लिए कहा। प्रधानमंत्री ने निगम सदस्‍यों को उनके संबंधित वार्डों को स्‍वच्‍छ बनाए रखने के लिए भी प्रेरित किया। वाराणसी संसदीय क्षेत्र से ग्रामप्रधानों और निगम सदस्‍यों के साथ प्रधानमंत्री के पांच दिवसीय संवाद कार्यक्रम का यह अंतिम दिन था।
केन्‍द्रीय मंत्रिमंडल को भारत और दक्षिण अफ्रीका द्वारा डाक टिकटों को संयुक्‍त रूप से जारी करने के बारे में अवगत कराया गया

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को आज ‘महात्‍मा गांधी की पीटरमार्टिज़बर्ग स्‍टेशन की घटना के 125वें वर्ष तथा नेलसन मंडेला की जन्‍मशताब्‍दी’ के विषय पर भारत और दक्षिण अफ्रीका द्वारा संयुक्‍त रूप से डाक-टिकट जारी करने के बारे में अवगत कराया गया। भारत और दक्षिण अफ्रीका आपस में भारत और दक्षिण अफ्रीका के बारे में संयुक्त रूप से डाक टिकट जारी करने के बारे में सहमत हुए थे। इन डाक टिकटों को‘महात्‍मा गांधी की पीटरमार्टिज़बर्ग स्‍टेशन की घटना के 125वें वर्ष तथा नेलसन मंडेला की जन्‍मशताब्‍दी’ के विषयपर जारी किया गया है। यह संयुक्‍त डाक-टिकट 26 जुलाई,2018 को जारी किये गये थे।
इजराइल के उप प्रधानमंत्री और रक्षा मंत्री ले. जन. (आरईएस) बेंजामिन गैंट्ज ने प्रधानमंत्री से मुलाकात की

भारत के आधिकारिक दौरे पर आए इजरायल के उप प्रधानमंत्री और रक्षा मंत्री ले. जन. (आरईएस) बेंजामिन गैंट्ज ने आज प्रधानमंत्री श्री नरेन्द्र मोदी से मुलाकात की। दोनो नेताओं ने पिछले कुछ वर्षों में भारत और इजराइल के बीच रक्षा सहयोग में तेजी से प्रगति की समीक्षा की। प्रधानमंत्री ने भारत में सह-विकास और सह-उत्पादन के अवसरों से लाभ उठाने के लिए इजरायली रक्षा कंपनियों को प्रोत्साहित किया।
प्रधानमंत्री ने आईसीसी अंडर-19 विश्व कप जीतने पर भारतीय क्रिकेट टीम को बधाई दी

प्रधानमंत्री श्री नरेन्द्र मोदी ने आईसीसी अंडर-19 विश्व कप जीतने पर भारतीय क्रिकेट टीम को बधाई दी है। एक ट्वीट में, प्रधानमंत्री ने कहा; "युवा क्रिकेट खिलाड़ियों पर बहुत गर्व है। आईसीसी अंडर-19 विश्व कप जीतने के लिए भारतीय टीम को बधाई। उन्होंने पूरे टूर्नामेंट में बहुत धैर्य दिखाया है। उच्चतम स्तर पर उनका शानदार प्रदर्शन दर्शाता है कि भारतीय क्रिकेट का भविष्य सुरक्षित और सक्षम हाथों में है।"
कैबिनेट ने स्वास्थ्य क्षेत्र में भारत और अमेरिका के बीच हस्ताक्षरित समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने जैव प्रौद्योगिकी विभाग, भारत सरकार (डीबीटी) तथा भारतीय चिकित्सा अनुसंधान परिषद (आईसीएमआर) और अंतर्राष्ट्रीय एड्स वैक्सीन पहल (आईएवीआई), यूएसए के बीच समझौता ज्ञापन पर हस्ताक्षर करने की मंजूरी दे दी है; जो एचआईवी, टीबी, कोविड-19 और अन्य उभरती संक्रामक और उपेक्षित बीमारियों को रोकने और उनका इलाज करने के लिए नए, बेहतर और नवोन्मेषी जैव चिकित्सा उपकरणों और प्रौद्योगिकियों के विकास में योगदान करेगा। यह समझौता ज्ञापन पारस्परिक हित के क्षेत्रों में अंतर्राष्ट्रीय वैज्ञानिक और तकनीकी सहयोग की रूपरेखा के अंतर्गत भारत और संयुक्त राज्य अमेरिका के बीच संबंधों को और मजबूत करेगा।
प्रधानमंत्री श्री नरेन्द्र मोदी ने नई दिल्ली में यूरोपीय आयोग की अध्यक्ष उर्सुला वॉन डेर लेयेन के साथ बातचीत की

प्रधानमंत्री श्री नरेन्द्र मोदी ने आज यूरोपीय आयोग की अध्यक्ष महामहिम उर्सुला वॉन डेर लेयेन की अगवानी की। प्रधानमंत्री ने इस साल रायसीना डायलॉग में उद्घाटन भाषण देने के लिए सहमति प्रदान करने पर यूरोपीय आयोग की अध्यक्ष का धन्यवाद किया और कहा कि वे आज दिन में उनका संबोधन सुनने के लिए उत्सुक हैं। दोनों नेताओं ने इस बात पर सहमति व्यक्त की कि एक बड़े और जीवंत लोकतांत्रिक समाज के रूप में, भारत तथा यूरोप विभिन्न वैश्विक मुद्दों पर एक जैसे मूल्य और साझा दृष्टिकोण रखते हैं। दोनों नेताओं ने एक मुक्त व्यापार समझौते एवं निवेश समझौते पर वार्ता की पुन: शुरुआत सहित भारत और यूरोपीय संघ के बीच रणनीतिक साझेदारी में प्रगति की समीक्षा की। भारत और यूरोपीय संघ के आपसी संबंधों के सभी पहलुओं का राजनीतिक-स्तरीय प्रबंधन करने तथा सहयोग के विभिन्न क्षेत्रों में समन्वय सुनिश्चित करने के लिए एक उच्चस्तरीय व्यापार एवं प्रौद्योगिकी आयोग स्थापित करने पर सहमति बनी। दोनों नेताओं ने हरित हाइड्रोजन जैसे क्षेत्रों में भारत और यूरोपीय संघ के बीच सहयोग की संभावनाओं सहित जलवायु संबंधी विभिन्न मुद्दों पर व्यापक चर्चा की। उन्होंने कोविड–19 की निरंतर चुनौतियों पर भी चर्चा की और दुनिया के सभी हिस्सों में टीकों एवं चिकित्सा विज्ञान की समान पहुंच सुनिश्चित करने के प्रयासों पर जोर दिया। इसके अलावा, इस बैठक के दौरान यूक्रेन की स्थिति और भारत-प्रशांत क्षेत्र से संबंधित विभिन्न घटनाक्रमों सहित सामयिक महत्व के कई भू-राजनीतिक मुद्दों पर चर्चा की गई।
प्रधानमंत्री ने राष्ट्रीय युवा संसद महोत्सव 2019 पुरस्कार’प्रदान किए

प्रधानमंत्री श्री नरेन्‍द्र मोदी ने आज नई दिल्‍ली स्थित विज्ञान भवन में राष्ट्रीय युवा संसद महोत्सव 2019 पुरस्कार के समापन समारोह में शिरकत की। उन्‍होंने ‘राष्ट्रीय युवा संसद महोत्सव 2019 पुरस्कार’ प्रदान किए और विजेताओं को प्रमाण-पत्र वितरित किए। उन्‍होंने इस अवसर पर ‘खेलो इंडिया एप’ भी लांच किया जो इससे संबंधित आवश्‍यक जानकारियां प्रदान करेगा। प्रधानमंत्री ने राष्ट्रीय युवा संसद महोत्सव 2019 के प्रतिभागियों एवं पुरस्‍कार विजेताओं को बधाई देते हुए उनमें छिपे हुए ओज और समर्पण की सराहना की। उन्‍होंने कहा कि यह महोत्‍सव ‘नए भारत’ की छवि का प्रति‍निधित्‍व करता है। उन्‍होंने युवाओं से ‘नए भारत’ के विजन से जुड़ने को कहा। उन्‍होंने यह भी कहा कि देश के युवाओं को राष्‍ट्र एवं समाज के विकास में बड़ी भूमिका निभाने के लिए तैयार रहना चाहिए। प्रधानमंत्री ने देश के युवाओं से समाज की प्रगति के लिए बेहतर संवाद कौशल विकसित करने का अनुरोध किया। उन्‍होंने कहा कि किसी के द्वारा बोले जाने वाले शब्‍द भले ही प्रभावशाली हों अथवा न हों, लेकिन इन्‍हें निश्चित तौर पर प्रेरक होना चाहिए। उन्‍होंने राष्‍ट्र के युवाओं से विभिन्‍न मुद्दों को सामने रखने और उन पर वाद-विवाद कराने को कहा। प्रधानमंत्री ने कहा कि युवा दरअसल ओज और नए विचारों से परिपूर्ण होते हैं जिससे वे और भी ज्‍यादा कारगर ढंग से नई चुनौतियों का सामना करने में सक्षम होते हैं। प्रधानमंत्री ने उम्‍मीद जताई कि राष्‍ट्रीय युवा संसद महोत्‍सव प्‍लेटफॉर्म युवाओं में छिपे हुए ओज को उपयुक्‍त दिशा एवं स्‍वरूप प्रदान करेगा और इसके साथ ही एक बेहतर संवाद प्रक्रिया का मार्ग प्रशस्‍त करेगा। उन्‍होंने कहा कि इस तरह के आयोजन उन लोगों के लिए काफी मददगार साबित होंगे जो सांसद बनने की ख्वाहिश रखते हैं। इससे पहले पुरस्‍कार विजेताओं को प्रधानमंत्री के साथ अपने-अपने विचारों को साझा करने का अवसर मिला। प्रधानमंत्री ने महोत्‍सव के प्रतिभागियों के साथ भी संवाद किया। राष्‍ट्रीय युवा संसद महोत्‍सव 2019 का आयोजन ‘नए भारत की आवाज बनें एवं समाधान खोजें और नीति में योगदान दें’ थीम पर किया गया है। इसका आयोजन युवा मामले एवं खेल मंत्रालय के तत्‍वावधान में नेशनल सर्विस स्‍कीम और नेहरू युवा केन्‍द्र संगठन द्वारा संयुक्‍त रूप से किया गया है।